সিভিক ভলেন্টিয়ার নিয়োগ মামলায় আবারও কলকাতা হাইকোর্টে প্রশ্নের মুখে পড়ল রাজ্য সরকার। 
সিভিক ভলেন্টিয়ারদের নিয়োগ নিয়ে এ দিন ভারপ্রাপ্ত প্রধান বিচারপতি নিশীথা মাত্রের একাধিক প্রশ্নের মুখে পড়ে রাজ্য সরকার। একের পর এক প্রশ্ন তোলেন ভারপ্রাপ্ত প্রধান বিচারপতি। সরকারি আইনজীবীর কাছে তিনি জানতে চান, ‘কীসের ভিত্তিতে এই সিভিক ভলেন্টিয়ারদের নিয়োগ করা হল? নিয়োগের প্রয়োজনীয়তাই বা কী ছিল?’ বিচারপতি আরও জানতে চান, সিভিক ভলেন্টিয়ারদের হাতে কোনও ক্ষমতা দেওয়া হয়নি, অথচ তাঁরা পুলিশকে সাহায্য করছেন। এই দু’টি বিষয় কীভাবে একসঙ্গে চলতে পারে? সাধারণ পুলিশকর্মী হিসেবে কেন এই সিভিক ভলেন্টিয়ারদের নিয়োগ করা গেল না, নিয়োগের সময়ে এই সিভিক ভলেন্টিয়ারদের শারীরিক সক্ষমতা পরীক্ষার কোনও পরিকাঠামো আছে কি না, এই প্রশ্নও তোলেন ভারপ্রাপ্ত প্রধান বিচারপতি।
আরও পড়ুন
হাত থাকতে মুখে কেন? পাকিস্তানের আদালতে ধুন্ধুমার কাণ্ড, দেখুন ভিডিও
জবাবে সরকারি আইনজীবী জানান, এই সিভিক ভলেন্টিয়ারদের ছ’মাসের জন্য অস্থায়ী ভিত্তিতে নিয়োগ করা হয়েছে এবং পরবর্তীকালে একই সময়সীমার জন্য তাঁদের চাকরির মেয়াদ বাড়ানো হয়েছে। আগামীকাল এই মামলার ফের শুনানি রয়েছে। ভারপ্রাপ্ত প্রধান বিচারপতির তোলা প্রশ্নগুলির জবাব বুধবার সরকারি আইনজীবী আদালতে দেবেন।